હવે જોવાનું એ છે કે સુપ્રીમ કોર્ટના ચાર વરિષ્ઠ જજ અને મુખ્ય ન્યાયમૂર્તિ વચ્ચે સર્જાયેલી અવિશ્વાસની તિરાડ કેવી રીતે સંધાય છે. આ કેસને માત્ર તથ્યાત્મક રીતે જોવાના બદલે વ્યાપક જનહિત અને વિશ્વસનીયતાની દ્રષ્ટિએ જોવો જોઈએ. સંસ્થાઓની વિશ્વસનીયતાને લૂણો લાગશે એ મુદ્દો વધારે અગત્યનો છે. જસ્ટિસ ચેલેશ્વરમે પત્રકાર પરિષદમાં કહ્યું કે, તે આ ઘટનાને સર્વોચ્ચ અદાલતની વિશ્વસનીયતા પરના કુઠારાઘાત તરીકે જોઈ રહ્યા છે અને તે લોકશાહી માટે કલંક સમાન છે. આપણે માત્ર સુપ્રીમ કોર્ટની જ નહીં, પરંતુ લોકશાહીનું માળખું જેની પર ટકેલું છે તેવી અન્ય સંસ્થાઓની વિશ્વસનીયતા જાળવવી રહી.